ย้อนวันวาน
ในงานมอบรางวัลตราสารหนี้ยอดเยี่ยม ประจําปี 2557 (Best Bond Awards 2014)
25 เม.ย. 2558

ในงานมอบรางวัลตราสารหนี้ยอดเยี่ยม ประจําปี 2557 (Best Bond Awards 2014) ของสมาคมตลาดตราสารหนี้ไทย (ThaiBMA) เมื่อค่ำวันที่ 23 เม.ย.ที่ผ่านมา มี สมหมาย ภาษี รมว.คลัง เป็นประธานในการมอบรางวัล
การมาเป็นประธานในงานครั้งนี้ ส่วนหนึ่งถือเป็นการกลับมาชื่นชมผลสำเร็จ และมีโอกาสรำลึกความหลัง ร่วมย้อนวันวานกับ ธาดา พฤฒิธาดา กรรมการผู้จัดการ ThaiBMA คนปัจจุบัน ที่เป็นอดีตผู้อำนวยการสำนักนโยบายและแผน สำนักงานบริหารหนี้สาธารณะ
งานนี้ สมหมาย จึงเริ่มต้นการแถลงด้วยการรำลึกวันวาน ในยุคที่จะต้องเข้ามาพัฒนาตราสารหนี้ในยุควิกฤตต้มยำกุ้งเมื่อปี 2540 ในสมัยนั้น “สมหมาย” เป็นรองปลัดกระทรวงการคลัง ถูกส่งให้มาทำหน้าที่เป็นประธานชมรมตราสารหนี้ ยุคนั้นธุรกิจต่างๆ จะพึ่งเงินจากตลาดตราสารหนี้เพียง 11% ของจีดีพี แต่จะกู้เงินจากสถาบันการเงินสูงถึง 128% ของจีดีพี
ตอนนี้เวลาผ่านไป 18 ปีแล้ว การพึ่งพาหาเงินจากตลาดตราสารหนี้ กลับพุ่งขึ้นมาอยู่ที่ 76% ของจีดีพี ขณะที่การกู้เงินจากสถาบันการเงิน ลดลงมาอยู่ที่ 106% ของจีดีพี
แต่ที่อ่วมสุดช่วงเกิดวิกฤตเศรษฐกิจ คือ รัฐบาลไทย ที่กู้เงินจากต่างประเทศมาพัฒนาประเทศมากถึง 85% ของเงินกู้ทั้งหมด มีเพียง 15% ที่กู้ในประเทศ แต่ ณ วันนี้ วันที่ สมหมาย ภาษี กลับมาเป็น รมว.คลัง รัฐบาลกู้เงินจากต่างประเทศลดลงมาเหลือแค่ 2% และหันมาระดมทุนจากตราสารหนี้ถึง 98% แล้ว 
ถึง ณ วันนี้ สมหมาย พูดได้เต็มปากว่า วันนี้ตลาดตราสารหนี้ได้กลายเป็นเสาหลักที่ 3 ของระบบเศรษฐกิจไทยอย่างสมบูรณ์แบบไปแล้ว และอนาคตก็ยังสำคัญ ยังเป็นแหล่งที่พึ่งของภาคธุรกิจและรัฐบาลในการนำเงินมาลงทุนและพัฒนาประเทศต่อไป
ถือเป็นผลงานล้ำค่า ที่น่าภาคภูมิใจ